Honoré de Balzac

Honoré de Balzac (1799–1850) was ’n Franse romanskrywer en dramaturg. Hy het veral oor die Franse samelewing geskryf en is bekend vir sy romanreeks La Comédie humaine (Die menslike komedie). Dit is 'n versameling van romans en kortverhale oor die lewe in Frankryk ná 1815. Van die bekendste boeke in die reeks is La Peau de chagrin (1831), Eugénie Grandet (1833) en Le Père Goriot (1835). Sy werk het talle ander skrywers beïnvloed, onder andere vir Marcel Proust, Émile Zola, Gustave Flaubert, Charles Dickens en Edgar Allan Poe.

As gevolg van sy skerp waarneming van detail en ongefiltreerde voorstelling van die samelewing, word Balzac beskou as een van die grondleggers van realisme in die Europese letterkunde. Hy is bekend vir sy veelsydige karakters waarvan selfs sy mindere karakters kompleks, moreel dubbelsinnig en volkome menslik is. Ook lewelose voorwerpe is deurdrenk van karakter. So neem die stad Parys, 'n agtergrond vir baie van sy skryfwerk, baie menslike eienskappe aan. 

Balzac, 'n entoesiastiese leser en onafhanklike denker as kind, het probleme ondervind om by die onderrigstyl van sy skool aan te pas. Sy moedswillige geaardheid het dwarsdeur sy lewe moeilikheid veroorsaak en sy ambisies om sukses in die sakewêreld te behaal, in die wiele gery. 

Toe hy klaar was met skool, het Balzac met 'n vakleerlingskap in 'n regskantoor begin, maar hy het sy rug op regstudies begin draai nadat hy moeg geword het vir die onmenslikheid en banale roetine daarvan.

Voor en tydens sy loopbaan as skrywer het hy gepoog om 'n uitgewer, drukker, sakeman, kritikus en politikus te wees, en hy het in al hierdie pogings misluk. La Comédie Humaine weerspieël sy werklike probleme, en sluit tonele uit sy eie ervaring in.

Balzac het sy lewe lank aan gesondheidsprobleme gely, moontlik as gevolg van sy intense skryfprogram. Sy verhouding met sy familie was dikwels gespanne as gevolg van finansiële en persoonlike drama, en hy het meer as een vriend verloor oor kritiese resensies. In 1850 trou Balzac met Ewelina Hańska, 'n Poolse aristokraat en sy jarelange liefde. 

Sy boek, Eugénie Grandet, is in 1945 deur J.F. Marais in Afrikaans vertaal.

Balzac is op 20 Mei 1799 in Tours in Frankryk gebore. Hy sterf op 18 Augustus 1850 in die ouderdom van 51 in Parys en is in die Père-Lachaise-begraafplaas begrawe.

Bibliografie 

Werke behorende tot die "Comédie humaine"

Verwysings 

Franse skrywers
Geboortes in 1799
Sterftes in 1850